Author: MF_SR
Last saved by: agenda0

S t a n o v i s k o
k návrhu skupiny poslancov Národnej rady Slovenskej republiky  Ľubomíra Andrassyho, Milana Ištvána, Ersébet Dolníkovej, Evy Rusnákovej, Márie Angelovičovej na vydanie zákona, ktorým sa mení a dopĺňa zákon č.366/1999 Z. z. o daniach z príjmov v znení neskorších predpisov
___________________________________________________________________________

	Skupina poslancov Národnej rady Slovenskej republiky predložila návrh zákona, ktorým sa mení a dopĺňa zákon č.366/1999 Z. z. o daniach z príjmov v znení neskorších predpisov, podľa ktorého navrhuje upraviť zdaňovanie príjmov právnických osôb - škôl a školských zariadení tak, aby príjmy škôl a školských zariadení získané z podnikateľskej činnosti vykonávanej  v súvislosti s plnením ich hlavných úloh boli od dane oslobodené.

	Predložený návrh skupina poslancov odôvodňuje tak, že rozšírením daňového zvýhodnenia  na školy a školské zariadenia spadajúce do sústavy škôl a školských zariadení vymedzených zákonom SNR č. 542/1990 Zb. o štátnej správe v školstve a školskej samospráve v znení neskorších predpisov sa dosiahne  jednotnosť a zrovnoprávnenie v daňovom režime pre oblasť školstva. Cieľom novely je zrovnoprávniť všetky druhy škôl, resp. umožniť daňové zvýhodnenie aj iným školám a školským zariadeniam, nielen vysokým školám a fakultám. 

	Po dôslednom posúdení predloženého návrhu zákona Ministerstvo financií SR konštatuje, že predložený návrh zásadným spôsobom zasahuje do systému zdaňovania príjmov právnických osôb a to daňovníkov, ktorí nie sú založení alebo zriadení na podnikanie. Podľa ustanovení zákona č.172/1999 Zb. o vysokých školách v znení neskorších predpisov v súvislosti s plnením svojich hlavných úloh môžu vysoké školy a fakulty vykonávať aj podnikateľskú činnosť a tak získavať finančné prostriedky na svoju činnosť. Príjmy z podnikania sa tak stávajú súčasťou príjmov vysokých škôl. Príjmy z podnikania boli oslobodené od dane z príjmov z dôvodu, aby takto získané zvýšené príjmy podporovali a zvyšovali kvalitu výuky a prispievali tak k najvyššej možnej odbornosti budúcich i súčasných špičkových vedcov a odborníkov, ktorých pripravujú a zamestnávajú vysoké školy.

	Navrhovaný spôsob oslobodenia pre všetky školy a školské zariadenia by neplnili  úmysel zákonodarcu podporiť  výchovu vedcov a špičkových odborníkov a je podnetom resp. vytvára právny precedens na otvorenie požiadaviek na oslobodenie vybraných príjmov ďalších daňovníkov nezaložených na podnikanie. Poznamenávame, že počnúc  zdaňovaním za obdobie roku 2000, sú u každého daňovníka nezaloženého alebo nezriadeného na podnikanie oslobodené príjmy z podnikania do výšky 300 tis. Sk (do uvedeného limitu sa pritom nezapočítava  tržba z predaja majetku, ale len dosiahnutý zisk).

	Je potrebné uviesť, že každý návrh na ďalšie znižovanie daňového zaťaženia je potrebné komplexne zvážiť a  tiež podložiť analýzami a prepočtami, čo v predloženom návrhu chýba.

	Na základe uvedených skutočností Ministerstvo financií SR z vecných i formálnych nedostatkov návrhu zásadne nesúhlasí s jeho schválením.